Három pontra hajt a DPASE | Dunaújváros Online
Három pontra hajt a DPASE
2019. március 16. (szombat) 9:03 - spigott
Nagy csatára számíthatnak a dunaújvárosi labdarúgók a Taksony elleni vasárnapi mérkőzésen az NB III Közép Csoportjának 19. fordulójában.
Fontos győzelmet aratott legutóbb a Rákosmente vendégeként a Dunaújváros PASE labdarúgó csapata, mely 18 fordulót követően a negyedik helyen áll az NB III Közép Csoportjában. Lőrincz Emil gárdájának hátránya négy pont a harmadik SZEOL-hoz, s nyolc pont az élen álló Szentlőrinc SE-hez képest, s ahhoz, hogy tartsa helyét az élmezőny mögött, muszáj lesz sikerrel zárni az előtte álló fordulót is. Ez azonban nem ígérkezik egyszerűnek, ugyanis vasárnap délután öt órától a hatodik Taksony látogat a Dunaújvárosi Stadionba.
Együttesünk következő vetélytársa kettő ponttal áll a DPASE labdarúgói mögött, s az első két tavaszi fordulót egy győzelemmel és egy döntetlennel hozták Szabados Tamás tanítványai, akik Dunaújvárosba is a pontszerzés reményében érkeznek. A dunaújvárosi labdarúgók ezúttal is számíthatnak jó védekezésükre, hiszen az idei szezonban eddig a mieink kapták a legkevesebb gólt, ezért Lőrincz Emil vezetőedző is abban bízik, hogy sikerül itthon tartani a bajnoki pontokat.
- Az, hogy tíz gólt kaptunk eddig, természetesen a játékosok érdeme, s az elmúlt években is az volt jellemző a csapatra, hogy stabilan, jól védekezik. A Taksony ellen többféle dologra készülünk, arra, hogy ők is stabilan védekeznek, mint azt a Szekszárd tette a legutóbbi hazai mérkőzésünkön, s arra is, ha nyílt sisakkal játszanak. A meccsnek biztos lesznek olyan periódusai, amikor mi fogunk dominálni, de olyan is, hogy náluk lesz többet a labda. Ebben a mezőnyben nem látok olyan csapatot, akit könnyen meg lehetne verni, de olyat sem, aki kiemelkedne a mezőnyből, szóval vasárnap is kemény meccsre számítok, de hazai pályán természetesen szeretnénk győzelmet aratni. Kis Balázs a Rákosmente elleni mérkőzésen piros lapot kapott, egy meccsre eltiltották, így rá nem számíthatunk, míg Farkas Viktor lezárta játékos pályafutását, az MTK szakmai stábjában kapott helyet, így természetesen ő sem lép pályára vasárnap.